༈ གྲུབ་པའི་དབང་ཕྱུག་མདོ་ཁམས་པ་ངག་དབང་བསྟན་འཕེལ་གྱི་རྣམ་པར་ཐར་པའི་ཆ་ཤས་ལ་བསྟོད་པ། སྒྱུ་འཕྲུལ་དྲྭ་བ་རིགས་བརྒྱའི་ཁྱབ་བདག་དཔྱིད། །སྣ་ཚོགས་མོས་ངོར་གང་འདུལ་སྤྲུལ་པའི་སྐུ། །
ཐུགས་རྗེ་རྒྱུན་མི་ཆད་པའི་ཕྲིན་ལས་ཅན། །འགྲན་བྲལ་བླ་མའི་ཞབས་ལ་གསོལ་བ་འདེབས། །ཁྱོད་སྔོན་འཕགས་ཡུལ་ཤར་ཕྱོགས་ལུང་རིགས་བདག །པཎ་ཆེན་ཁྲི་ཕྲག་དུ་མའི་གཙུག་ཏུ་བསྐུར། །འཆད་རྩོད་རྩོམ་ལ་འཇམ་དབྱངས་གཉིས་པར་གྲགས། །བུདྡྷ་བཛྲའི་ཞབས་ལ༴ ཐུབ་བསྟན་སྙིང་པོ་དྭགས་པོ་བཀའ་བརྒྱུད་ཀྱི། །མོས་གུས་རྟོགས་པའི་བཀའ་བབས་སྟག་ལུང་པའི། །བརྒྱུད་འཛིན་མར་ཐང་སྲོལ་འབྱེད་ཆེན་པོ་པ། །གྲགས་པ་དཔལ་གྱི་ཞབས་ལ༴ བཞད་པ་རྡོ་རྗེའི་རྣམ་ཐར་ལས་མ་གཡོས། །སྡེ་སྣོད་འཛིན་རྣམས་ཀུན་གྱིས་བཀུར་ན་ཡང་། །དབེན་པའི་རིར་གབ་ཆོས་བརྒྱད་རྒྱང་རིང་བསྐྲད། །ནམ་མཁའི་རྣལ་འབྱོར་ཞབས་སླར་ཡང་ཞིང་འདིར་སྦས་པའི་ཚུལ་དུ་བྱོན། །འགྲོ་འདུལ་ཕྱོགས་ལས་རྣམ་པར་རྒྱལ་བའི་སྡེ། །བཀའ་བརྒྱུད་བྱིན་རླབས་མཐུ་དཔུང་གཅིག་བསྡུས་པ། །རོལ་རྩེད་དོན་ལྡན་ཞབས་ལ་སྔོན་སྦྱངས་དགེ་གོམས་བག་ཆགས་མཐུ་བརྟས་པས། །གསོ་རིག་ཡི་གེ་རོལ་མོའི་བྱེ་བྲག་སོགས། །ཆོས་སྤྱོད་ཕྲན་ཚེགས་རྩེད་མོའི་ཞོར་ལ་དགོངས། །གཞོན་ནུ་དོན་བཟང་ཞབས་ལ་འཁོར་བའི་སྐྱོན་གཟིགས་བསྟན་ལ་ཞུགས་པའི་ཚེ། །བསམ་གཏན་གླིང་དུ་དགེ་བསྙེན་སྡོམ་པ་མནོས། །རྩ་བཞི་ཆང་ལྔ་ཁ་ན་མ་ཐོ་སྤངས། །བསོད་ནམས་དབང་ཕྱུག་ཞབས་ལ༴ མི་རྟག་འཆི་དྲན་ངེས་འབྱུང་སྐྱོ་ཤས་ཀྱིས། །བརྒྱུད་ལྡན་བླ་མའི་སྤྱན་སྔར་རབ་བྱུང་ཚེ། །ཉེས་ལྟུང་དྲི་མས་མ་གོས་བཙུན་པའི་མཆོག །གྲགས་པ་དབང་ཕྱུག་ཞབས་ལ༴ ཉེར་དྲུག་ལོ་ལ་རྒྱལ་བའི་དབང་པོའི་དྲུང་། །ཤཱཀྱའི་བརྟུལ་ཞུགས་བསྙེན་པར་རྫོགས་པའི་ཚེ། །ངུར་སྨྲིག་འཛིན་པ་ཡོངས་ཀྱི་གཙུག་ཏུ་བསྔགས། །ཀརྨ་བསྟན་འཕེལ་ཞབས་ལ༴ ཉེར་བདུན་ལོན་ཚེ་སྤོང་བའི་བརྟུལ་ཞུགས་བཟུང་། །རྗེ་ཡི་བྱིན་རླབས་སྙིང་ཞུགས་བདེན་པ་མཐོང་། །ཆོས་ཀུན་སྒྱུ་མའི་རོལ་རྩེད་མངོན་དུ་གྱུར། །ངག་དབང་བསྟན་འཕེལ་ཞབས་ལ༴ གངས་རི་ཏི་སེ་ལ་ཕྱི་ཆུ་དབར་སོགས། །གོང་མའི་ཤུལ་བསྙེགས་ཚེ་འདི་བློས་བཏང་སྟེ། །ལྷ་སྔགས་ཕྱག་རྒྱ་གསུམ་ལས་གཡོ་མེད་པའི། །རིམ་གཉིས་མངོན་གྱུར་ཁྱོད་ལ་གཟུང་འཛིན་སྙེམས་བྲལ་བྱམས་པས་ཀུན་ནས་བསླངས། །གཟུགས་མེད་ལྷ་འདྲེ་འགྲོ་དོན་མཛད་པའི་ཚེ། །སྲིད་པའི་བདག་པོ་ཀུན་གྱི་སྲོག་སྙིང་ཕུལ། །རྡོ་རྗེ་འཛིན་པ་ཁྱོད་ལ་གནས་མཆོག་ཙཱ་རི་ཏྲ་ཡི་ཟིལ་གནོན་དུ། །འཁོར་ལོ་སྡོམ་པ་ཐོག་ཚད་ཉིས་འགྱུར་གཟིགས། །ཞིང་ཁམས་མཐའ་ཡས་སྐུ་གཟུགས་གཟུངས་སྔགས་མཐོང་། །དག་པ་རབ་འབྱམས་ཁྱོད་ལ་ཌཱ་ཀི་གསང་བུག་རྡོ་རྗེ་སྐྱིལ་ཀྲུང་གཅིག །ཟླ་བ་དགུ་ལ་ཡང་དག་འཇོག་བཞག་ཚེ། །སྲིད་ཞི་འཁོར་འདས་ཆོས་རྣམས་མ་ལུས་ཀུན། །སྒྲིབ་མེད་གཟིགས་པ་ཁྱོད་ལ་རྒྱང་ཡག་སྐུ་རྒྱལ་ཤན་ནེར་བཞུགས་པའི་ཚེ། །སྤྱན་རས་གཟིགས་དབང་བདེ་བའི་རྡོ་རྗེ་དང་། །པདྨ་འབྱུང་གནས་ཡིད་བཞིན་འཁོར་ལོ་སོགས། །ཞལ་གཟིགས་དབུགས་འབྱིན་ཁྱོད་ལ་རྡོ་རྗེ་འཆང་དངོས་བླ་མའི་ཞལ་སྔ་ནས། །བརྟན་བཞུགས་བསྔགས་པའི་མེ་ཏོག་བཀའ་བབ་བཅས། །སྒྲུབ་རྒྱུད་བསྟན་པའི་ཁུར་ཕོག་ལུང་བསྟན་མཛད། ། རྒྱལ་བའི་རྒྱལ་ཚབ་ཁྱོད་ལ་ཁམས་དབུས་རྒྱ་འཇང་ལ་སོགས་དད་ཅན་ཀྱི། །སློབ་མའི་ཚོགས་འདུས་ཡོན་ཏན་བཅུ་གཉིས་སྦྱངས། །གཅིག་ཆོག་རྒྱལ་ས་ཟིན་པ་ཤ་སྟག་པ། །བྱིན་རླབས་གོང་བུ་ཁྱོད་ལ༴ ཡངས་པའི་རྒྱལ་ཁམས་རིས་མེད་ཐམས་ཅད་དུ། །ཐེག་ཆེན་ཆོས་ཀྱི་འབྲུག་སྒྲ་ཆེར་བསྒྲགས་ཚེ། །རང་རང་ཉམས་མྱོང་རྟོགས་པ་བཟང་འབྲེལ་བཞག །སྙིང་རྗེའི་དབང་ཕྱུག་ཁྱོད་ལ་བདུད་ཀྱི་བར་ཆད་གྲགས་ངན་འཇིག་རྟེན་ཁྱབ། །ངན་སྨྲས་རྒྱ་གེགས་སྐུ་སྲོག་བསྡོ་རྣམས་ལ། །བདག་ལས་གཞན་གཅེས་བྱམས་པས་ཅི་ཕན་མཛད། །སྒྱུ་མའི་སྐྱེས་བུ་ཁྱོད་ལ༴ ས་སྐྱོང་དྲེགས་ལྡན་ཕན་ཚུན་འདུན་བསྟུན་ཚེ། །ཁྲོས་པའི་ཚུལ་བསྟན་ཕྱག་ཞབས་པདྨོ་ཟུང་། །སྲ་མཁྲེགས་གོར་མོར་རི་མོ་གསལ་བར་བཀོད། །སྣང་སྟོང་མངོན་གྱུར་ཁྱོད་ལ༴ མི་ཤིགས་རྡོ་རྗེ་རྫོང་དུ་ལོ་གསུམ་ལ། །བཅད་རྒྱ་དམ་པའི་ཚུལ་མཛད་བླ་མ་དང་། །རང་སེམས་དབྱེར་མེད་ཆུ་བོ་རྒྱུན་བསྒོམས་ཚེ། །སྣང་མི་སྣང་ཟད་དུས་གསུམ་དུས་མེད་གཟིགས། །རིགས་གསུམ་མངོན་བགྱིས་ཁྱོད་ལ་དྲག་པོ་རྩལ་དང་སེང་གེའི་གདོང་པ་ཅན། །ཡེ་ཤེས་མགོན་པོ་དུད་སོལ་ལྷ་མོ་སོགས། །ཡང་ཡང་ཞལ་གཟིགས་ཕྲིན་ལས་ཐོགས་མེད་བསྒྲུབས། །ལྷ་ཡི་ལྷར་གྱུར་ཁྱོད་ལ་ཞབས་ཏོག་འཛོལ་མེད་སྒྲུབ་པའི་དུད་འགྲོས་ཀྱང་། །ཞབས་རྗེས་རིང་བསྲེལ་ངོ་མཚར་ལྟས་དང་བཅས། །མཁའ་སྤྱོད་གནས་སུ་ཐོགས་མེད་གཤེགས་པར་མཐོང་། །འབྲེལ་ཚད་དོན་ལྡན་ཁྱོད་ལ་མེ་མོ་གླང་ལོ་རེ་དགུ་བཞེས་པའི་ཚེ། །གཟུགས་སྐུའི་དཀྱིལ་འཁོར་ཆོས་ཀྱི་དབྱིངས་སུ་བསྡུས། །ངོ་མཚར་ལྟས་སྣང་འཇིག་རྟེན་ཁེངས་པར་མཛད། །རྡོ་རྗེ་འཆང་དབང་ཁྱོད་ལ་མགོན་ཁྱོད་རྒྱལ་བ་རྒྱ་མཚོའི་ཐུགས་རྗེའི་འཕྲུལ། །ཞིང་འདིར་སླར་ཡང་སྤྲུལ་པའི་སྐུར་བྱོན་ནས། །མཐའ་ཡས་འགྲོ་རྣམས་ཡང་དག་ལམ་འགོད་ཅིང་། །བསྟན་པའི་ཕྲིན་ལས་ཟད་མེད་གཏེར་གྱུར་ཅིག །དེ་ལྟར་བསྟོད་པའི་ལེགས་བྱས་གསར་པའི་མཐུས། །དཔལ་ལྡན་བླ་མའི་ཐུགས་དགོངས་རྫོགས་པ་དང་། ། བདག་སོགས་ལྷར་བཅས་འགྲོ་བ་མ་ལུས་པ། །བླ་མ་ཆོས་སྐུའི་མོས་གུས་མཐར་ཕྱིན་ཤོག །ཅེས་པ་འདི་ནི་འཛི་སྒར་བསོད་ནམས་རྒྱ་མཚོའི་གསུངས་བྱིན་ཅན་ལགས། སྐྱེ་བ་ཀུན་ཏུ་སོགས་བརྗོད། བདེ་གཤེགས་སྟོན་པའི་བསྟན་པ་མཆོག་གི་མཚོ། །སྙན་པའི་འབྲུག་སྒྲ་སྒྲོགས་པའི་སྤྲིན་ཕྲེང་གིས། །བཤད་སྒྲུབ་ཆར་གྱིས་ཉིན་བཞིན་རྣམ་སྤེལ་བ། །ཡངས་པའི་རྒྱལ་ཁམས་ཐམས་ཅད་གང་གྱུར་ཅིག །སྡོམ་གསུམ་ཉིན་མོའི་འོད་དང་རྟག་འགྲོགས་ཤིང་། །ཐོས་བསམ་སྒོམ་པའི་དྲི་བཟང་འཛིན་པའི་དཔྱིད། །བསྟན་འཛིན་པདྨོའི་གཙོ་བོ་ཅི་ཡང་གིས། །ཡངས་པའི་རྒྱལ་ཁམས་ཐམས་ཅད་གང་གྱུར་ཅིག །རྙེད་དང་བཀུར་སྟིའི་ཆུ་ཀླུང་རྣམ་འབབ་ཅིང་། །ཕན་དང་བདེ་བའི་རིན་ཆེན་སྐྱེད་པའི་གནས། །ཆོས་འཁོར་གསར་པ་གསར་པའི་དཔལ་རྒྱ་མཚོས། ། ཡངས་པའི་རྒྱལ་ཁམས་ཐམས་ཅད་གང་གྱུར་ཅིག །འཁོར་འདས་ཀུན་གྱི་རང་བཞིན་གདོད་མའི་དབྱིངས། །འགྲོ་འོང་བྲི་གང་མེད་པའི་རྒྱ་མཚོ་ཆེ། །དུས་གསུམ་རྒྱལ་བའི་ཐུགས་ཀྱི་ཐིག་ལེ་དེར། །འགྲོ་བའི་ཆུ་བྲན་ཚོམ་བུ་གཅིག་འགོད་ཤོག །སྟོན་པ་འཇིག་རྟེན་ཁམས་སུ་བྱོན་པ་དང་། །སོགས་བརྗོད།།